Pa sterf toe motor op pad na hospitaal rolDie man is op die toneel dood verklaar. (Foto: Emer-G-Med) ŉ Jong pa is Saterdagaand dood nadat die voertuig waarin hy en sy gesin gery het, verskeie kere op die N4 naby die Simon Vermooten-afrit in Pretoria gerol het. Die man, sy vrou en twee kinders was glo op pad na ŉ hospitaal nadat die vrou ŉ besering weens ŉ val by die huis opgedoen het. Al vier insittendes is tydens die ongeluk uit die voertuig geslinger. Luidens ŉ verklaring deur Emer-G-Med het paramedici kort ná 23:00 op die toneel aangekom. “By nadere ondersoek het paramedici gevind dat die man (ongeveer 30 jaar oud) noodlottige beserings opgedoen het. Hy is op die toneel dood verklaar. “Die vrou (ook ongeveer 30) en twee kinders, onderskeidelik 12 en vyf, het matige beserings opgedoen en is op die toneel gestabiliseer voordat hulle na ŉ nabygeleë hospitaal vir verdere behandeling geneem is.” Geen verdere inligting is in dié stadium beskikbaar nie.